Gairm Obar 
Bhrothaig 





Taisbeanadh 700mh 
Ceann-bliadhna 


1320-2020 


National ex. w National 
WE Records of e Museum of 
A ZB I N Scotland 


=A Scotland 








Thathar a’ coimhead air Gairm Obar Bhrothaig mar an sgriobhainn 
Albannach as suaicheanta. Tha i air aon de na h-ulaidhean ann 

an Clàran Nàiseanta na h-Alba agus i ga faicinn mar phrìomh 
sgriobhainn Albannach bho Chogaidhean na Saorsa, nuair a 
dh'fheuch na h-Albannaich ri neo-eisimeileachd rioghachd na h-Alba 
a dhaingneachadh an aghaidh beachdan nan Sasannach gun robh i 


fo an uachdaranachd. 


Tha a' Ghairm na litir bho bharain agus 
coimhearsnachd rioghachd na h-Alba 
chun a’ Phàpa Edin XXIII. Tha i na h-ath- 
thagradh, air a sgriobhadh gu faiceallach, 
gus ìmpidh a chur air a’ Phàpa ath- 
bheachdachadh air a dhòigh déiligidh a 
thaobh na cómhstri eadar Alba is Sasainn 
a bha air a bhith a’ dol fad ùine mhòr. 


Tha cànan brosnachail na Gairme, agus na 
faireachdainnean laidir de nàiseantachd 
agus de shaorsa innte, air cliù sònraichte a 
thoirt dhi bhon uair sin, chan ann a-mhàin 
ann an Alba ach air feadh an t-saoghail. 





| Carson a bha feum air a’ Ghairm? 


Ged a thug Alba buaidh air Eideard II, 
Righ Shasainn, aig Blàr Allt a’ Bhonnaich 
anns an Ogmhios 1314, agus ged a bha 
ionnsaighean Albannach leantainneach 
air ceann a tuath Shasainn, chúm Eideard 
ris an t-seasamh aige gun robh Alba fo 
uachdranas Shasainn. Cha robh an dàrna 
cuid Eideard no am Papa ag aithneachadh 
Raibeart I mar righ nan Albannach. 


Dh'fhàilig oidhirp a’ Phàpa gus sith 
fhaighinn nuair a ghabh an Righ Raibeart 
am baile criche Bearaig air ais ann an 
1318. Chuir am Pàpa litrichean chun an 
Righ agus gu ceithir easbaigean Albannach 
anns an t-Samhain 1319 ag iarraidh orra 
thighinn gu cùirt a’ Phàpa. Nuair a dhiùlt 
iad a dhol ann, chaidh an cur a-mach às an 
eaglais. Bha a’ Ghairm na páirt den iomairt 
dhioplómasach aca an aghaidh seo. 





Cli, Deas: An litir thüsail agus na seulan air 
Gairm Obar Bhrothaig. 





| A sgrìobhadh na Gairme 


Is dócha gun deach susbaint na Gairm a 
dhealbhadh aig coinneamh aig an Righ 
agus a chomhairlichean ann an Abaid a’ 
Bhatail Nuaidh, beagan a deas air Dün 
Eideann, sa Mhart 1320. Tha e coltach gun 
deach ullachadh a dhéanamh an uair sin 
gus an cuireadh na barain an cuid sheulan 
dhan litir. 


Chaidh a’ Ghairm a sgriobhadh ann an 
Laideann air craiceann-caorach, agus 
chaidh an ceann-latha a chur air ann 

am manachainn Obar Bhrothaig ann 

an Aonghas, far an robh seansaireachd 
no oifis sgriobhaidh an righ. B' e aba 
Obar Bhrothaig a bh' ann am Bearnard, 
seansalair an Righ. Chaidh an litir a 
sgriobhadh le fear de sgriobhadairean na 
seansaireachd. 


Tha i mu 1000 facal a dh'fhaid. Chuir 

a h-üghdar earrannan goirid ann às a’ 
Bhioball agus bho Shallust, sgriobhadair 
agus neach-poileataigs Romanach bhon 
1d linn RC, air an ath-sgriobhadh gu ire 
gus cuideam a bharrachd a chur air an 
argamaid. 





| Susbaint na Gairme 


Tha a’ Ghairm a’ cur cuideam air 
eachdraidh fhada na h-Alba mar rioghachd 
Chriostaidh neo-eisimeileach. Tha cunntas 
goirid ann mu thus fhionn-sgeulach 

nan Albannach: bha iad air moran 
dhuilgheadasan fhulang air an turas aca 
bho Shitia (tuath air a’ Mhuir Dhubh) tron 
Spàinn gu Alba. Tha e a’ cur an cèill gun 
robh saorsa agus sith aca gus an tug Righ 
Eideard I (athair an righ lathraich Righ 
Eideard II) ionnsaigh air Alba agus gus an 
do rinn e creach fad is farsaing. 


Tha a’ Ghairm ag ràdh gun deach na 
h-Albannaich a shàbhaladh leis an Righ 
ath’ aca an-diugh, Raibeart Brus, agus 
gun dion iad e mar righ ach a-mhàin ma 
dh'fheuchas e ris an rioghachd a chur fo 
smachd righ Shasainn. Thathar ag iarraidh 
air a’ Phàpa ìmpidh a chur air Èideard II 
gus na h-Albannaich fhagail ann an sith, 
agus thathar ag radh gun gabh Alba pairt 
ann an cogadh-croise mas e is gun tig sith. 
Tha an litir a’ dúnadh le rabhadh dhan 
Phàpa - gum biodh e cunntachail do Dhia 
nan leanadh an cogadh. 


| Muinntir na Gairme 


Chaidh a’ Ghairm a chur ann an ainmean 
ochd iarlan agus 31 bharan Albannach. Tha 
e ri thuigsinn bhon teacsa gun robh taic 
dhaingeann aig na h-Albannaich ri Raibeart 
I mar righ. Ach ann an da-rìribh, cha robh an 
taic sin uile-choitcheann. Bha a’ mhor-chuid 
de na barain a chaidh ainmeachadh anns 
a’ Ghairm nan luchd-taic gu cùl aig an Righ 
Raibeart, ach cha robh iad uile. A bharrachd 
air seo, bha righ-shliochd Raibeirt cugallach 
— cha robh a oighre Raibeart Stiùbhart ach 
ceithir bliadhna a dh'aois aig an àm. 


Chaidh achd Parlamaid aontachadh anns 
an Dübhlachd an aghaidh duine sam bith 

a sgaoileadh fathannan mun righ no mu 

a riaghaltas, agus taobh a-staigh beagan 
sheachdainean bho chaidh a’ Ghairm a 
sgriobhadh, chaidh co-fheall an aghaidh Righ 
Raibeirt I a lorg. Chaidh dèiligeadh ris na 
ceannardan gu cruaidh anns a’ Pharlamaid 
san Lünastal 1320. Bha na co-fhealltairean 
airson Raibeart a chur a-mach às an righ- 
chathair, ach chan eil e soilleir có a bha 

iad ag iarraidh a chur na àite. Tha luchd- 
eachdraidh den bheachd gur dócha gum b' 
fhearr leotha Eideard Balliol (mac Righ Iain 
Balliol a chaidh a chur às a dhreuchd ann an 
1296) mar righ, seach Raibeart. 


| A cur Seula air a’ Ghairm 


Cha bhiodh daoine a’ cur an ainmean 

ri sgriobhainnean aig an am sin. 

Bhiodh daoine a’ cur sheulan céire air 
sgriobhainnean gus an dearbhadh. Bha 
seulan gu tric air an cleachdadh leis an righ 
agus a oifigich, le uachdarain, pearsachan- 
eaglais agus le marsantan. 


Tha naoi seulan deug ceangailte ris a’ 
Ghairm a-nis. Dh'fhaodte gun robh suas 

ri 50 seulan ceangailte rithe uair ach tha 
e furasta seulan a chall no a mhilleadh. 
Tha measgachadh de shuaicheantasan 
pearsanta agus earraideach air na 
seulachan. Tha eich air tri de na seulan, a 
tha a’ sealltainn ridirean air muin eich. Tha 
iad anns na seulan aig cuid de na barain 
as cudromaiche, agus tha iad ann an céir 
dhearg. Tha na seulan aig nach barain 
nach eil cho cudromach ann an céir uaine. 


Chan eil seula rioghail sam bith ceangailte 
oir chaidh an litir a chur ann an ainm nam 
baran. Chaidh litir fa leth a chur leis an 
Righ, agus le easbaig Chill Rimhinn, ach 
chaidh na litrichean sin a chall bho chionn 
fhada. 


Tha sgriobhainnean le iomadh seula mar 
seo tearc ach chan eil iad neo-àbhaisteach 
airson sgriobhainn a tha cudromach gu 
ndiseanta. 





| Déa'bhuaidh a bh’ aig a’ Ghairm? 


Anns an fhreagairt aige dhan litir, tha 
am Pàpa a’ cur ìmpidh air an dà thaobh 
a thighinn gu réite. As déidh Eideard II 
a bhith air a chur far na cathrach ann 
an 1327, agus an üpraid a lean sin ann 
an Sasainn, bha cothrom ann gus réite 
aontachadh. B’ e amas cùmhnant Dhún 
Eideann-Northampton sa Mhart 1328 
“sith dheireannach is mhaireannach" a 
thoirt gu buil. Bha seo a’ gabhail a-steach 
aithneachadh Raibeart I mar righ, agus 
neo-eisimeileachd na h-Alba. 


Ann an 1329, dh'fhoillsich am Papa 
reachd a’ toirt cead do dh'easbaig Chill 
Rimhinn gus righ na h-Alba ungadh agus 
a chrùnadh mar riochdaire a’ Phàpa, 
gèilleadh cudromach. 


Cha do dh'adhbharaich a’ Ghairm seo 

uile leatha fhèin: cha robh i ach na ceum 
ann an iomairt fhada. Gu mì-fhortanach, 
thòisich a’ chòmhstri eadar Alba is Sasainn 
às ùr ann an 1332. 


| Eachdraidh na Gairme 


Chailleadh an litir thùsail a chaidh a chur 
dhan Phàpa bho chionn fhada. Thathar 
an dúil gu bheil an sgrìobhainn a th air a 
cumail le Clàran Nàiseanta na h-Alba na 
“lethbhreac faidhle” Albannach, ach chan 
eil teagamh nach deach a sgrìobhadh aig 
an aon àm ris an litir thùsail. 





Cli: Pàirt de theacsa Ghairm 
Obar Bhrothaig 


Bha an lethbhreac seo den Ghairm air a 
chumail am measg clàran nàiseanta na 
h-Alba ann an Caisteal Dhùn Èideann. As 
dèidh obair togail an sin san 17mh linn, 
bha neach-priobhaideach a’ coimhead 
às dèidh na Gairm. Ann an 1829, chaidh 
a’ Ghairm a thoirt air ais dhan dachaigh 
nàdarra aice anns na tasglannan 
nàiseanta anns an togalach ùr aca, Taigh 
Clàraidh Coitcheann na Banrigh, Dùn 
Èideann. 


Chaidh teacsa na Gairm a sgrìobhadh 
ann am beagan làmh-sgrìobhainnean, 
mar eisimpleir, sgrìobhaidhean mu 
eachdraidh na h-Alba. Rinneadh a’ chiad 
eadar-theangachadh Beurla ann an 1689. 
Chunnaic barrachd dhaoine i nuair a 
chaidh a foillseachadh ann an Ladainn no 
sa Bheurla. 


Tha an t-ainm “Gairm Obair Bhrothaig” 
gu math ùr, stèidhichte air a’ cheangal 

a tha daoine a’ faicinn le Gairm Neo- 
eisimeileachd nan Stàitean Aonaichte ann 
an 1776.” Tha luchd-eachdraidh fhathast 
a’ deasbad air a’ cheangal eadar an dà 
Ghairm. Ann an 1998, ghabh Seanadh 
nan Stàitean Aonaichte ri gluasad, a’ 

cur an céill gun robh 6 Giblean “fior 
shònraichte do na h-Aimeireaganaich 

uile, agus gu sònraichte dhaibhsan aig 

a bheil sinnsearachd Albannach”. Bha 
sinnsearachd Albannach aig tòrr de na 
daoine a chur an ainm ri Gairm nan 
Stàitean Aonaichte. Mar thoradh air seo, 
chaidh 6 Giblean ainmeachadh mar Latha 
a’ Bhreacain anns na Stàitean Aonaichte, 
far am bi daoine a’ comharrachadh 
dualchas Albannach. 

Deiseil bho shuas: Gairm Obar Bhrothaig, Seula 
Alasdair Lamberton, teacsa ‘cho fada is a sheasas 
ceud againn bed’, Seula Alasdair Fhriseil 

Eadar-theangachadh air Gairm Obar Bhrothaig, 
6 Giblean 1320 


Claran Nàiseanta na h-Alba, SP13/7 


Dhan Athair Ro-naoimh agus Tighearna ann an Criosd, am Morair Eoin, a 
tha le freastal diadhaidh, na Ard-easbaig air an Eaglais Naomh Rómanach 
agus Uile-choitcheann, bho a mhic iriosal agus dicheallach Donnchadh, 
Iarla Fhiobha, Tómas Randolph, Iarla Mhoireibh, Tighearna Mhanainn agus 
Shrath Annainn, Pàdraig, Iarla Dhün Bharr is nan Criochan, Maol Íosa, Iarla 
Shrath Éirinn, Maolchaluim, Iarla Leamhnach, Uilleam, Iarla Rois, Manas, 
Iarla Ghallaibh is Arcaibh, agus Uilleam, Iarla Chataibh; Bhatair, Stiúbhard 
na h-Alba, Uilleam Soules, Buidealair na h-Alba, Seumas Iarla Dhughlais, 
Roger Mowbray, Daibhidh, Iarla Bhreichin, Daibhidh Greumach, Ingram 
Umfraville, Iain Teadhach, neach-gleidhidh iarlachd Theadhaich. Alasdair 
Friseal, Gillebride Hay, Conastabal na h-Alba, Raibeart Keith, Marasgal 

na h-Alba, Eanraig Mac na Ceàrdaich, Iain Greumach, Dàibhidh Lindsay, 
Uilleam Oliphant, Padraig Greumach, Iain Fenton, Uilleam Obar Neithich; 
Daibhidh Wemyss, Uilleam Mushet, Fearghas, Fear Aird Rosain, Eustace 
Maxwell, Uilleam Ramsay, Uilleam Mowat, Ailean Moireach, Dòmhnall 
Caimbeul, Iain Camshron Reginald Cheyne, Alasdair Seton, Anndra Leslie agus 
Alasdair Straiton, agus bho na barain agus saor-sheilbeadairean agus bho 
choimhearsnachd rìoghachd na h-Alba air fad, tha sinn a’ cur a h-uile seòrsa 
urram bràithreil, le pògan cràbhadh do a chasan beannaichte. 


A Athair ro-naomh, tha fios againn bho sheann eachdraidh agus bho chunntasan 
aosta gun d’ fhuair nàisean na h-Alba àrd-urram le iomadh cliù am measg nan 
uile nàiseanan ainmeil. Às dèidh dhan nàisean seo tighinn à Sitia Mòr tron 
Mhuir Thirreineach agus taobh Charraighean Iorcail agus a bhith fad iomadh 
linn na tàmh san Spàinn am measg sluagh ro-bhorb, is dual nach gabhadh a 
ceannsachadh le dream sam bith riamh, ge b' e cho borb ‘s a bhiodh iad. Agus 
às dèidh dhi na ceàrnan sin fhàgail mu mhìle is dà cheud bliadhna às dèidh 
imrich nan Israelach às an Èipheit, rinn i air an dachaigh aice san iar far a bheil 

i fhathast na còmhnaidh an-diugh. Chuir i na Breatannaich a-mach an toiseach 
agus rinn i lèir-sgrios air na na Cruithnich a dh'aindeoin ionnsaighean tric a 
dh'fhuiling i bho na Nirribhich, na Danmhairgich agus na Sasannaich, agus le 
iomadh buaidh agus strì gun sgur ghabh i sealbh air an dachaigh sin; agus mar 
a tha eachdraidh nan seann làithean a’ toirt fianais dhuinn, tha iad air a cumail 
saor bho shlaibhreas bhon uair sin. Tha ceud is trì rìghrean deug den t-sliochd 
rìoghail aca fhèin air riaghladh san rìoghachd, loidhne a tha gun bhriseadh le fiù 
‘s aon choigreach. 


Bha àrd bhuadhan agus airidheachd nan daoine sin, mura robh iad air an 
nochdadh ann an dòigh eile, a’ deàrrsadh a-mach gu soilleir bho seo: gun deach 
an gairm le Rìgh nan rìghrean agus Tighearna nan tighearnan, ar Tighearna 
Ìosa Crìosd, às dèidh A Phàis agus A Aiseirigh, ged a bha iad air na pàirtean as 
iomallaiche den t-saoghal, cha mhòr nach iad a’ chiad fheadhainn a thàinig 
chun a chreideamh ro-naoimh Aige. Agus cha robh e airson gum biodh iad air 
an dearbhadh anns a’ chreideamh sin le dìreach duine sam bith ach leis a’ chiad 
fhear de na h-Abstoil aige - le bhith a’ gairm, ged a bha e san dàrna no an treas 
àite - an Naomh Anndra fìor shocair, bràthair Beannaichte Pheadair, agus bha e 
airson gun cumadh e iad fo a dhìon mar am pàtran gu bràth. 


Thug na h-Athraichean Ro-naomh a bha ann romhaibh aire gu faiceallach do na 
nithean sin agus neartaich iad an rìoghachd agus daoine seo le iomadh fàbhar 
agus iomadach sochair, agus sinn mar luchd-glèidhidh sònraichte bràthair 
Beannaichte Pheadair. Fo an dìon, mhair ar sluagh ann an sìth agus saorsa gus 
an tàinig am prionnsa cumhachdach ud, Èideard, Righ nan Sasannach, athair 
Èideird a tha na rìgh an-diugh, ann am breug-riochd caraid agus caidreabhach 
agus gun tug e ionnsaigh air an nàisean a bha aig an àm ud gun cheann- 
riaghlaidh, gun chleachdadh ri cogaidh, agus gun amharas idir air eucoir. Tha 
na h-eucoirean a dh'fhulaing sinn fo aintighearnas Èideird os cionn cainnt agus 
cunntais oir tha iad da-rìribh do-chreidsinneach do neach idir ach dhan neach 
a dh'fhairich iad. Mhill e ar dùthaich, phrìosanaich e ar n-easbaigean, loisg e ar 
taighean cràbhaidh, chreach e ar clèir agus chasgair e ar sluagh gun umhail do 
uidhreachd de dh'aois, gne, creideamh no inbhe. 


Tro fhàbhar an Tì a leònas agus a shlànaicheas, chaidh ar saoradh bho na 
gnìomhan olc do-àireamh sin taing do ar Rìgh agus ar tighearna, Raibeart. Is 
esan, ionnan is mar Iosua no Macabeus eile a dh'fhuiling gu deònach gach 
cruadal, ànradh, easbhaidh agus cunnart gus a shluagh agus a oighreachd 

a theasargainn à làmhan a nàimhdean. Dh'òrdaich am freastal naomh, an 
co-rùn ri ceum laghail na còir-sheilbh a bhios sinn gu dìleas a’ leantainn chun 
a’ bhàis, agus le leas ar n-aonta iomchaidh uile, esan mar Phrionnsa agus mar 
Rìgh dhuinn. An dìon ar saorsa ‘s ann dhàsan a tha e mar fhiachaibh oirnn 

a bhith dìleas, sin a cheart cho coir a thaobh ceartais, ‘s a tha e a thaobh a 
chomaine fhèin, agus ‘s ann dhàsan anns gach uile nì a bhios sinn dìleas, oir 
troimhe-san thàinig cobhair gu iomlan ar sluaigh. 


Ma thréigeas e na tha e air tóiseachadh, no ma ghlacas e run sinn fhin no ar 
düthaich isleachadh, ‘s ar toirt fo chis Shasainn ni sinn gun dail a fhógradh mar 
nàmhaid coitcheann, mar dhi-millteach ar córaichean-ne agus a chóraichean 
fhéin, agus taghaidh sinn righ eile gus ar riaghladh agus ar dion, oir cho fada 
is a sheasas ceud againn beo, gu bràth cha ghèill sinn do dh'uachdranas nan 
Sasannach. Gu firinneach, chan ann airson glóir, no beairteas, no urram a tha 
sinn a’ sabaid, ach airson saorsa a-mhàin, nach toir duine onarach sam bith 
seachad ach le a bheatha fhéin. 


Uime sin tha sinn gu dürachdach a’ guidhe oirbh, ur Naomhachd, mar 
Theachdair an Ti a dhiolas tomhas ionainn do gach aon agus nach cuir eadar- 
dhealachadh an dàrna cuid eadar Iùdhach agus Grèigeach, Albannach no 
Sasannach, gum mothaicheadh sibh le sùil atharail na trioblaidean agus na 
truaighean a thromaicheadh oirnn agus air Eaglais Dhè leis na Sasannaich; 
Agus gun cronaicheadh sibh Rìgh nan Sasannach gus a bhith riaraichte le a 
chrìochan fhèin, Sasainn a bha uair mòr gu leòr airson seachd rìghrean no 
barrachd, agus gun leigeadh e leinne, na h-Albannaich, a tha a’ còmhnaidh 
sa cheàrn bhochd iomallaich seo air a bheil Alba, is nach eil ag iarraidh ach ar 
cuid fhèin, a bhith ann an sìth. An da-rìribh, tha sinn dèonach rud sam bith a 
dhèanamh as urrainn dhuinn gus am bi sìth againn. 


Tha seo dha-rìribh a’ toirt buaidh oirbh, Athair Naoimh, leis gu bheil sibh 

a’ faicinn brùidealachd nam pàganach an aghaidh nan Crìosdaidhean, a 

tha airidh mar thoradh air peacaidhean Chrìosdaidhean, agus crìochan 
Crìosdaidheachd air am brùthadh a-steach gach latha; agus mar a mhilleas e 
ur cuimhne ur Naomhachd ma tha (a thoirmisg Dia) an Eaglais œ fulang cron 
no sgainneal ann am meur sam bith dhith rè ur n-ùine, feumaidh sibh tuigsinn. 
Mar sin, togaibh na prionnsachan Crìosdail a tha, airson adhbharan meallta, 
a’ cumail a-mach nach urrainn dhaibh a dhol a chuideachadh an Tir Naoimh 
air sgàth nan cogaidhean aca le an nàbaidhean. Is e an fhìor adhbhar a tha 
a’ cur bacadh orra bho seo gu bheil iad a’ faighinn buannachd nas motha bho 
bhith a’ toirt ionnsaigh air rìoghachdan nas lugha agus nas laige. Ach 's ann le 
toileachas a rachadh ar tighearna an Rìgh agus a rachadh sinn fhèin ann nam 
fàgadh Rìgh nan Sasannach sinn ann an sìth, tha fios AIGE a tha uile-eòlach 
air seo, agus tha sinn a’ dearbhadh agus a’ cur seo an cèill dhuibhse mar 
Bhiocar Chrìosd agus do Crìosdaidheachd air fad. 


Ach ma chuireas sibhse cus earbsa ann an casaidean ar nàimhdean, no 

ma bhios sibh teagmhach mur ar teisteanas, no gun lean sibh air a bhith 

an leisgeul nan Sasannach gu ceann ar sgrios-ne, bidh sinn gur faighinn-se 
ciontach ann am fianais an Tì as Àirde an call bheathannan, sgrios nan anman 
agus anns gach droch-bhuail agus truaighe eile is dualach tighinn an cois 
cogaidh eadar dà nàisean chònsachail. 


San dealachadh, tha sinn, agus bidh sinn gu bràth mar ar dleastanas deiseil 
airson ur toil a dhèanamh anns a h-uile càil, mar mhic umhail dhuibh mar A 
Bhiocar, agus dhasan mar an Rìgh agus am Breitheamh as àirde tha sinn a’ 
gealltainn gun leinn sinn oirnn le ar n-adhbhar, tha sinn a’ càradh ar n-uile 
uallaich agus ar cùram agus sinn gu dian an dòchas gun treòraich E sinn le 
cruadal a bheir ar nàimhdean gu neòini. 


Gun glèidh an Tì as Àirde sibh dhan Eaglais Naoimh aige ann an naomhachd 
agus slàinte fad iomadh latha ri thighinn. 


Air dearbhadh ann am manachainn Obar Bhrothaig ann an Alba air an 
t-siathamh latha den Ghiblean anns a’ bhliadhna trì ceud deug agus 
fichead agus anns a’ chòigeamh linn deug de rìoghachadh ar Rìgh a chaidh 
ainmeachadh gu h-àrd. 





Chaidh an t-eadar-theangachadh Gàidhlig seo a dhèanamh airson 
na bileige seo. 

